JAKU TUAI IBAN: Jaku Sebar
Tusun Ke-6 DALAM minggu tu kitai deka macha sereta belematika sebansa litaricha sanggah-dilah bansa Iban ti dikumbai “Jaku Sebar”, nampung iya ti udah dichelak dalam Tusun Ke-5 ti dichelak dalam minggu dulu tu kemari. Litaricha sanggah-dilah ti bejuluk “Jaku Sebar” mayuh amat disebut dikena tuai Iban besidir enggau besebar lebuh mansutka jaku, kelebih agi lebh sida dipanahka orang bejaku di mua mayuh, baka ngelaluka penatai enggau penemuai orang besai (sida Menteri, YB Kaban Kunsil Nengeri enggau Kaban Parliamen sereta tuai opis perintah); bejaku ba tugung mensia ke begelumu mayuh (baka berandauka pengawa perintah enggau berandauka pengawa beparti); enggau bejaku maya ngintu gawai adat enggau pengerami besai ke bukai (baka Pengerami Melah Pinang, Gawai Dayak enggau Gawai Selamat), Kebuah iya beguna bendar dikena besidir tauka besebar bejaku sebedau mantaika pekara ti endang deka dikejakuka, iya nya dikena dulu besabi nyangka jam ke bejaku lagi, leka penemu leka jaku tak bisi tesurung, bisi telasur ti buya ngayanka penyumbung, telah ke bisa ngayanka penyangka, bisi tekelanjur, bisi tekebur ti tau ngasuh ati peninga ensiban, bisi ngasuh jantung ensuda ngujungka pengeringat, ngepunka laya. SAMBUNG JAKU SEBAR KE-10 Baru sekejap tu tadi, tudah aku Diberi kita ai sempeli padi pulut buki bebau angit, Nya alai, lalu diirup aku Enggau mulut tangkup rakup dabung rarit, Ku kita, ngambika nyawa Aku tetila ngentis nyaris inggar rit-rit Semunyi enggau nyawa kerampu jelu bejit, Ke gaga gagit bejelangkit di ranggit dan tapang. Tang sepi aku, dini nya baka nya, Semina ngasuh dada aku berasa balat tekenyit, Dalam tak berendam sengit-sengit, Ati tak beseni nadai pengagit. Kada-kada enda asai tu Ati enggi niang Lintong Rekaya Muahari, Lebuh uman sida ke nan Di kerangan Nanga Sungai Langit, Nirika kuta gaga, nyanggit kuta kepit, Nanam lit lambar jerungkang. Tak enda mukai-mukai tak datai biaubala, kabut lasit; ai besai, bah ngenyit; Peda tak tejula kuta gaga Ensuit kuta kepit, Lundai singit, rebah melintang lundai terumpang. Keba enti nitihka reti buah puji Nya baru ngiga orang ke genggam jari Mereti ati megai basa, Nya ke manah nama, tampak rita Ngaraka pekara di mua pengabang; Nyadi aku tu bejaku nadai penau-nau Semuti ke siru sereta lantang Dikumbai orang tebilang mali ringat. Enti paung simbung menua Amat kitai tu sebaka bela sukat Tang kemaya hari kemaya pagi tu Pejampung mayuh nyurungka jugu, Ketupung ngurungka telu, Engkechung nyabung kechu Remaung nugungka taju, Jamu tudah pangan tu bejaku nadai penau-nau Semuti ke enda bisu Tang siru enda neresap. Nya alai, itahka baka buah kubal mih aku Mansau nyau ulih mebal; Baka buah engkala Mansau nyau ulih mechal. Ka pan enda bejaku, bejaku mih. Ga maya orang ngasuh, ngasaka kitai. Iya ke tu siti da agi jaku sebar ti sama reti enggau tuju enggau iya ti dulu nya tadi. Ku tua: Enti maya sida ke tuai menya ke agi ngayau bedarat, Meda pendiau aku, sigi nemu sida iya Aku tu tungu tulung mapap, Beli tulung lap. Tang meda gamal aku tak sintal tulung tegap, Manah tulung sigat, Nya alai aku ga dikarapka sida, Ngabas rejat entak seligi. Maya sida ke tuai menya ke agi ngayau merau, Meda pendiau aku, sigi nemu sida iya, Aku tu mapap tulung tungu, Banga tulung bagu. Tang meda langkar aku tak sintal tulung ngaku, Bagas enda mayuh jaku, Nya alai aku ga dikarapka sida Mangku pandu chapin kemudi. JAKU SEBAR KE-11 Jaku sebar ti kesebelas tu dikena lemambang siku ngepunka sebengkah jaku tuai ti dikena iya ngerara Kek Tikah ti diatur ba sebuah hotel tebilang. Nya alai ku iya: Nyadi kita ke duduk muak ke kiba, nya Sigi enda tau enda disurungka aku rekung, disuaka pala Ditabi aku enggau sengki ngeli dabung rasa; Laban nampung jaku tesa tuai kelia, Meda kita ke begamal sintal tulung ngena Ganggam di terikan tangan tunjuk lima Kita nya mih digela sida ngagai menaga benda rusa Ke ngambu diri nimba, nungkang ruang. Nyadi kita ke duduk mang ke kanan, nya Menuhka balai, nyekutka dewan tu, Sigi enda tau enda disuaka tapa kiba, jari pengenggam, Ditabi aku enggau sengki ngeli dabung lancham, Laban nampung jaku tandan ketuai Dayak, kepala Iban, Meda kita nya ke kuat di rakat, kaki betekan Ganggam lengan, teranting dekuan, Digela sida ngagai menaga benda pelawan, Ke ngambu diri jaga luan, Ngedarka taman, nyagang batang. Lalu baka nya mega kita ke bebala berada ari mua, Bedejai berintai duduk besemuka, naka pengaga. Kita nya sigi diberi aku tabi sereta basa, Ari tapa kaki nyentuk ke pala munjung gempala; Laban dikena nunda basa sida ke tuai pengiring bala, Meda kita ke begamal sintal tulung begaya, Ganggam di lengan jari dua Lansik di gemurik mata ngelala; Digela sida ngagai menaga benda tema Ke ngambu diri besedia jaga mua, napak ke nanga Ngadang belakang nguingka tumpang. Nyadi aku tu dipinta sida apai-indai (sanu) enggau apai-indai (sanu) ngerara kek tikah enggi (sanu) seduai (sanu) tu, baka ke lemai tu. Tudah aku tu diasuh sida iya ngambuh, Nya alai ngambuh mega tudah aku, Tang kadaka aku tu lagi Landik ngambuh tukuh, terus nyepuh pedang besuran. Diasaka sida nyila, Au nyila mega aku nitihka asuh. Tang mih aku tu enda nyadang diri tu lagi Landik nyila bila pakan. Laban aku tu, itah enda baka buah kubal Ke mansau ulih nenchang; Itah enda baka buah nangka, Mansau ulih ngerumbang. Tak baka reti orang ke tinduk di padang kerengit, Tinduk aku tu garing-garing, gali lading-lading; Bebungkur muak ke pala, ayan ga mang ke burit, Tipas enggau jari kanan, tawis enggau jari chawit. Ah! Naka ga pemerinsa, buku pemensena Keruan enda seranta nadai kelambu. Oleh JANANG ENSIRING 
See author's posts
